Ing pasisir lor, cedhak Pelabuhan Tegalsari Kota Tegal, ana sawijining perkampungan kang dumunung ana ing lemah unthukan. Kampung mau diubengi banyu segara lan kalebu tlatah kang kapencil. Listrik murub mung wektu awan lan ora ana banyu resik. Tumrap masarakat saindhening, kampung iku dikenal kanti aran Kampung Tirang. Kaanan mau, ndadèkaké sineas Tegal, Wicaksono Wisnu Legowo, ngangkat carita kauripan ing layar lebar kanti lakon "Turah". Anggoné njupuk gambar ya ana ing papan panggonan kono, kanti nggandheng para paraga teater, wartawan, uga masarakat Kampung Tirang.